Καλά κρατεί και στη νέα κυβέρνηση το γαϊτανάκι του βολέματος συγγενών και φίλων, το οποίο δεν γνωρίζει κομματικά... χρώματα.

Οπως αποκαλύπτει ο «Βηματοδότης», ο υπουργός Εσωτερικών και Διοικητικής Μεταρρύθμισης Νίκος Βούτσης τοποθέτησε έναν σύμβουλο για λογαριασμό... άλλου, και μάλιστα επιφανούς «γαλάζιου» στελέχους.

Με την υπογραφή του Νίκου Βούτση προσλαμβάνεται ως ειδικός σύμβουλος στο εν Αθήναις γραφείο του επιτρόπου Δημήτρη Αβραμόπουλου ο επί σειρά ετών πιο στενός του συνεργάτης Αριστείδης Καλογερόπουλος.

Η αναπληρώτρια υπουργός Τουρισμού Ελενα Κουντουρά τοποθέτησε ως ειδικό σύμβουλό της (παρακαλώ επί... πολιτικών θεμάτων) τον... αδελφό της Νίκο Κουντουρά, ο οποίος έχει αναλάβει και τις σχέσεις της με τα ΜΜΕ.

H Eλενα και ο Νίκος Κουντουράς

Αλλο ένα αντρόγυνο (πέραν των Δρίτσα και Χριστοδουλοπούλου) εντοπίστηκε επίσης στην κυβέρνηση: Νέoς γενικός γραμματέας Διαφάνειας στο υπουργείο Δικαιοσύνης τοποθετήθηκε ο Κώστας Παπαϊωάννου. Η σύζυγός του Κλειώ Παπαπαντολέων είναι ειδική συνεργάτρια του υπουργού Δικαιοσύνης. Και ο χορός καλά κρατεί... γράφει ο «Βηματοδότης».

Και η απάντηση του Νίκου Βούτση:

Με ειρωνική διάθεση αντιμετωπίζει το δημοσίευμα του «Βηματοδότη» ότι με την υπογραφή του προσλαμβάνεται ως ειδικός σύμβουλος στο εν Αθήναις γραφείο του Επιτρόπου, Δημήτρη Αβραμόπουλου, ο επί σειρά ετών πιο στενός του συνεργάτης Αριστείδης Καλογερόπουλος, υ υπουργός Εσωτερικών και Διοικητικής Ανασυγκρότησης Νίκος Βούτσης.

Σε non paper του υπουργείου γίνεται λόγος για «αποκαλυπτική είδηση» που αναπαράγεται και στον ηλεκτρονικό τύπο, και προστίθεται με έμφαση:

«Είναι γνωστό ότι στις αρμοδιότητές του Υπουργού Εσωτερικών και Διοικητικής Ανασυγκρότησης είναι η υπογραφή του συνόλου των διορισμών, προσλήψεων, αποσπάσεων, μετατάξεων και τοποθετήσεων του κάθε φύσης και σχέσης εργασίας προσωπικού των υπηρεσιών και νομικών προσώπων δημοσίου και ιδιωτικού δικαίου.»